बुस्टर डोजको व्यवस्था मिलाऊ
ओमिक्रोनको नयाँ उपप्रजाति ‘बीएफ.७’ भेटिएका दुवै छिमेकी मुलुक चीन र भारतमा कोभिड–१९ संक्रमण फैलिरहेको छ । भारतमा संक्रमण फैलिएको केही सातामा नेपालमा पनि संक्रमित संख्या बढ्ने गरेको विगतको प्रवृत्ति छ । त्यस हिसाबले नेपालमा पनि यो संक्रमण फैलिन नपाओस् भनेर सरकारले रोकथाम र नियन्त्रणका लागि पर्याप्त सतर्कता अपनाउन थालिहाल्नुपर्छ । खास गरी खोपको पूर्ण मात्रा लगाउने बन्दोबस्त मिलाउनुपर्छ; बुस्टर डोजको अभाव अविलम्ब टार्नुपर्छ । 
ओमिक्रोनको नयाँ उपप्रजाति ‘बीएफ.७’ भेटिएका दुवै छिमेकी मुलुक चीन र भारतमा कोभिड–१९ संक्रमण फैलिरहेको छ । भारतमा संक्रमण फैलिएको केही सातामा नेपालमा पनि संक्रमित संख्या बढ्ने गरेको विगतको प्रवृत्ति छ । त्यस हिसाबले नेपालमा पनि यो संक्रमण फैलिन नपाओस् भनेर सरकारले रोकथाम र नियन्त्रणका लागि पर्याप्त सतर्कता अपनाउन थालिहाल्नुपर्छ । खास गरी खोपको पूर्ण मात्रा लगाउने बन्दोबस्त मिलाउनुपर्छ; बुस्टर डोजको अभाव अविलम्ब टार्नुपर्छ । छिमेकी मुलुकमा कोभिडको जोखिम बढेसँगै नेपालमा पनि सतर्कता अपनाउन सरकारले आग्रह गरेको छ । अनिवार्य मास्क लगाउनुका साथै सबै स्वास्थ्य मापदण्ड लागू गर्न स्वास्थ्य मन्त्रालयले सार्वजनिक सूचना नै जारी गरेको छ; सबैलाई बुस्टर खोप लगाउन अनुरोध गरेको छ । यही जोखिमलाई ख्याल गर्दै नागरिकहरू बुस्टर डोज लगाउन स्वास्थ्य संस्थाहरू पुग्ने गरेका छन्, तर पर्याप्त खोप नहुँदा उनीहरू त्यसै फर्कनुपरेको छ । सरकारले आवश्यक मात्राको बन्दोबस्त नमिलाई बुस्टर लगाउन आग्रह गर्दा नागरिकले अनाहकमा सास्ती बेहोर्नुपरेको छ । संघीय राजधानी काठमाडौंस्थित वीर अस्पतालमा बुधबार मात्रै बुस्टर लगाउन पुगेका सय जनाभन्दा बढीलाई त्यसै फर्किएका छन् । अरू संस्थाहरूको पनि अवस्था यही छ । खास गरी फाइजर, कोभिसिल्ड, जोनसेन खोप लगाएकाहरूका लागि बुस्टर खोप उपलब्ध छैन । पूर्ण मात्रामा भेरोसेल लिएकालाई मात्र बुस्टरका रूपमा भेरोसेल वा अन्य खोप लगाउने गरिएकाले अरू खोप लिएकाका लागि बुस्टर अभाव भएको हो । चिकित्सकहरूका अनुसार प्राथमिक खोप जे लगाए पनि बुस्टरका रूपमा उच्च प्रभावकारी देखिएका जुनसुकै खोप लगाउन सकिन्छ । तर, भेरोसिलका अतिरिक्त हाल ५ देखि ११ वर्षसम्मका बालबालिकाका लागि बुस्टर डोजका रूपमा उपयोग गर्न सकिने करिब ५ लाख मात्रा फाइजर खोप मात्र बाँकी छ । चीनको सिनोभ्याक खोप करिब ४० लाख मात्रा भए पनि यो खोपलाई बुस्टरका रूपमा विश्व स्वास्थ्य संगठनले प्रस्ताव गरेको छैन । हालसम्म कुल जनसंख्याको ७६.५ प्रतिशत अर्थात् २ करोड २३ लाख २४ हजार ९ सय ३३ जनाले पूर्ण र ७९.५ प्रतिशत अर्थात् २ करोड ३२ लाख ८ हजार ४ सय ८३ जनाले एक मात्रा खोप लिएका छन् । बुस्टर डोज लगाउनेको संख्या भने ७९ लाख ७२ हजार ७ सय ९१ छ । नयाँ उपप्रजातिबाट जोगिन बुस्टर डोज आवश्यक पर्ने चिकित्सकहरूको सुझाव छ । खोप अभाव हुँदा सम्भावित जोखिमबाट जोगिन चाहने मात्र होइन, भरेभोलि विदेश जाने योजना बनाएकाहरू पनि प्रभावित भएका छन् । विज्ञहरूका अनुसार अहिलेकै अवस्थामा १५ लाखभन्दा बढी मात्रा खोप मगाउन आवश्यक छ । १२ वर्षमाथिका लागि उपयुक्त मानिएको र नयाँ भेरिएन्टमा पनि काम लाग्ने बाइभेलेन्ट खोप १५ लाख मात्रा कोभ्याक्समार्फत ल्याउने प्रक्रिया स्वास्थ्य सेवा विभागले धेरै अघि सुरु गरे पनि अनुमतिका लागि औषधि व्यवस्था विभागले अझै निर्णय गरेको छैन । तसर्थ, सरकारले यो प्रक्रिया तुरुन्त अघि बढाउनुपर्छ र समय छँदै खोपको व्यवस्था मिलाउनुपर्छ । अहिले दैनिक संक्रमितको संख्या त्यति धेरै छैन । मंगलबार १ हजार ४ सय ३२ नमुना परीक्षण गर्दा ८ जनामा संक्रमण देखिएको थियो । बुधबार २ र बिहीबार १४ जना संक्रमित थपिएका छन् । अहिले संक्रमितको संख्या कम देखिए पनि पर्याप्त सतर्कता नअपनाइए भोलि संक्रमणको गति बढ्न सक्छ । अतः त्यस्तो अवस्था नआओस् भनेर पनि सरकारले सम्भव सबै उपाय लगाउनुपर्छ । बुस्टरको बन्दोबस्त मिलाउनुका अतिरिक्त सरकारले खास गरी विदेशबाट नेपाल आउने प्रवेशविन्दुमा हेल्थ डेस्क राखी आवश्यक निगरानी र परीक्षण लगायतका व्यवस्था मिलाउनुपर्छ । नागरिकले पनि यसबीचमा भुल्न थालिसकेको भीडभाडमा मास्क लगाउने लगायतका कोरोनाकालीन ‘मन्त्र’ हरू पुनः प्रयोगमा ल्याउनुपर्छ । यो महामारीको जोखिम कायम रहँदासम्म रोकथाम तथा नियन्त्रणका लागि सरकार र नागरिक दुवै हरबखत सजग रहनुपर्छ । 